张耒
神运殿望香炉天池等峰晚宿官厅明日早发
远公不出山，坐受天龙供。
地只敢受宝，木石亲输送。
岩岩千年屋，山立屹不动。
风云宿修梁，星斗近华栋。
亭亭碧香炉，薝卜时自涌。
五云严拥卫，天乐下鸾凤。
神池閟宝象，光怪发岩洞。
谁能陟其巅，手揽湖龙鞚。
东堂黄金藏，龙像俨环拱。
萧条亡国辇，拙朴昔谁用。
扫堂为一睡，清极乃无梦。
思归戒晨发，结束勤仆从。
鸿钟振林莽，月落朝岚重。
再往堕渺茫，猿鹤应嘲讽。